รัฐมนตรีว่าการกระทรวงทรัพยากรธรรมชาติและสิ่งแวดล้อม ลงพื้นที่ติดตามสถานการณ์ไฟป่าอุทยานแห่งชาติภูกระดึง เฝ้าระวังไฟป่าปะทุ
รัฐมนตรีว่าการกระทรวงทรัพยากรธรรมชาติและสิ่งแวดล้อม ลงพื้นที่ติดตามสถานการณ์ไฟป่าอุทยานแห่งชาติภูกระดึง เฝ้าระวังไฟป่าปะทุ นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม ลงพื้นที่ติตตามสถานการณ์และการป้องกันไฟป่าหมอกควันจังหวัดเลย ด้วยการเดินเท้าขึ้นพื้นที่อุทยานแห่งชาติภูกระดึง หลังเกิดไฟป่าอุทยานแห่งชาติภูกระดึงเสียหายกว่า 3,400 ไร่ โดยนายชัยวัฒน์ ชื่นโกสุม ผู้ว่าราชการจังหวัดเลย กล่าวว่า สามารถดับไฟป่าดังกล่าวได้แล้ว แต่ยังจำเป็นต้องเฝ้าระวังอย่างใกล้ชิดไม่ให้เกิดการปะทุขึ้นอีกครั้ง ด้วยการทำแนวกั้นไฟที่ได้ผลดีมาก หลังได้รับความร่วมมือขนอุปกรณ์และรถไถฟาร์มแทรกเตอร์มาช่วยทำแนวกั้นไฟ ซึ่งทำได้เร็วและมีประสิทธิภาพกว่าใช้แรงงานคนที่เช้าถึงพื้นที่เกิดไฟป่ายากและเสี่ยงอันตราย เนื่องจากพื้นที่มีความแคบและมีลูกไฟกระโดดข้ามไปมาตลอดเวลา ภาพรวมสถานการณ์ไฟป่าภูกระดึงสามารถควบคุมได้หลังช่วยกันทำแนวดำรอบตอไม้ที่เกิดไฟไหม้ไม่ให้ไฟปะทุขึ้นมาได้อีก ควบคู่กับการลาดตระเวนตลอด 24 ชั่วโมงบนภูกระดึง ส่วนพื้นที่ด้านล่างประกาศขอความร่วมมือประชาชนไม่ให้เข้าพื้นที่อุทยานเพราะช่วงนี้เกิดความแห้งแล้งมาก เพื่อลดสาเหตุต้นเพลิงเกิดไฟป่าผู้ว่าราชการจังหวัดเลย กล่าวถึงการคุมเข้มมาตรการป้องกันไฟป่าช่วงหน้าแล้งนี้ ว่า ปีนี้ปริมาณฝนตกเฉลี่ยน้อยกว่าปีที่ผ่านมาอยู่ที่ 600 มิลลิเมตรเท่านั้น จากเดิมอยู่ที่ 1,200 มิลลิเมตร เนื่องจากแห้งแล้งและร้อนจัด จึงต้องช่วยกันฟื้นฟูป่าภูกระดึงให้กลับมาโดยเร็ว